ORDE do 22 de febreiro de 1999 sobre delegación de competencias no director xeral da Función Pública.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 26/02/1999

A actividade administrativa da Consellería da Presidencia e Administración Pública leva consigo unha concentración de funcións en torno ó seu titular que aconsella, dado o seu volume, recorrer á delegación de competencias no director xeral da Función Pública, sen esquece-lo debido respecto dos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria que redunda en beneficio tanto da Administración como dos administrados, dentro do máis rigoroso respecto das garantías xurídicas que a tutela dos intereses públicos esixe.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e do su presidente, na redacción dada pola Lei 11/1988, o artigo 13 da Lei 30/1992, do 26 de novembro, de réxime xurídico das administracións públicas e do procede
mento administrativo común, e demais disposicións de xeral aplicación,
DISPOÑO:
Artigo 1º
Deléganse no director xeral da Función Pública as competencias atribuídas ó conselleiro da Presidencia e Administración Pública polo artigo 13 da Lei 4/1988, do 26 de maio, da función pública de Galicia, que a continuación se relacionan:
a) Nos concursos de traslados e procesos selectivos os trámites correspondentes logo da convocatoria ata a toma de posesión dos funcionarios.
b) A resolución das situacións administrativas e demais incidencias do persoal funcionario e contratado administrativo da Administración da Comunidade Autónoma previstas, no capítulo II do título V da Lei 4/1988.
c) A autorización de comisións de servicio de carácter voluntario e de carácter forzoso previstas no artigo 51 da Lei 4/1988 e a atribución do desempeño provisional de postos.
d) O recoñecemento de trienios, grao persoal, así como o recoñecemento de servicios previos dos/as funcionarios/as non adscritos/as especificamente a outra consellería.
e) Emiti-los informes previos en relación coas retribucións e, en xeral, con calquera autorización de melloras retributivas, individuais e colectivas, que afecten o persoal ó servicio da Comunidade Autónoma.
f) Dictar resolución sobre xubilacións segundo os artigos 47 e 48 da Lei 4/1988 e demais normas concordantes, así como a autorización da prolongación da situación de servicio activo.
Artigo 2º
Deléganse no director xeral da Función Pública as competencias atribuídas ó conselleiro da Presidencia e Administración Pública polo artigo 13 da Lei 4/1988, do 26 de maio, da función pública de Galicia así como polo Convenio Colectivo Único do persoal laboral da Xunta de Galicia, en materia de xestión de persoal laboral que se relacionan a continuación:
a) Provisión de vacantes:
-Nos concursos de traslados e procesos selectivos os trámites correspondentes logo da convocatoria ata a toma de posesión como persoal laboral fixo.
-A provisión temporal de vacantes.
b) Recibir comunicación obrigatoria dos contratos de traballo de carácter temporal ou de duración determinada que celebren as distintas consellerías.
c) A resolución das situacións e incidencias na xestión do persoal laboral suxeito ó Convenio Colectivo Único da Xunta de Galicia, tales como xubilacións, recoñecemento de trienios e de servicios previos, excedencias, permutas, mobilidade que implique cambios de consellería e desempeño de funcións de categoría superior ou inferior.
d) A emisión de informes sobre mobilidade, acción social e calquera outro que se solicite, a petición das consellerías respectivas.
e) Designa-los representantes da Administración autonómica para a negociación do convenio colectivo e para formar parte nas comisións que se creen no seu seo.
f) Coordina-las relacións e as informacións que se teñan que cursar coa comisión paritaria do convenio colectivo, comités de empresa e sección sindical.
g) Actuar como centro de coordinación e información das relacións laborais do persoal ó servicio da Xunta de Galicia.
h) A sinatura dos contratos laborais fixos.
i) O rexistro e notificación oficial das horas extraordinarias realizadas polo persoal laboral da Xunta de Galicia.
Artigo 3º
Deléganse no director xeral da Función Pública as competencias atribuídas ó conselleiro da Presidencia e Administración Pública relativas ó persoal das corporacións locais e ós funcionarios da Administración local con habilitación de carácter nacional seguintes:
a) Os trámites pertinentes relativos ós concursos ordinario e unitario dos funcionarios de Administración local con habilitación de carácter nacional.
b) A designación de representantes da Comunidade Autónoma nos tribunais cualificadores de procesos selectivos de persoal para as corporacións locais.
Artigo 4º
Deléganse no director xeral da Función Pública as competencias atribuídas ó conselleiro da Presidencia e Administración Pública en materia de persoal reguladas no artigo 13.2.15 da Lei 4/1988 e desenvolvidas nas sucesivas leis de orzamentos.
Artigo 5º
Deléganse no director xeral da Función Pública da Consellería da Presidencia e Administración Pública as competencias relativas ás seguintes materias:
a) A incrición no rexistro de persoal da Xunta de Galicia de tódolos actos que afecten a vida administrativa do persoal.
b) A clasificación de órganos de selección de persoal, a fixación do límite máximo de asistencias que percibirán os membros de tales órganos, e demais incidencias sobre a percepción de imdemnizacións por razón de servicio de conformidade co Decreto 299/1990, do 24 de maio.
Artigo 6º
O exercicio destas competencias delegadas axustarase ó disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común e na Lei 1/1983, do 22 de febreiro reguladora da Xunta e do seu presidente.
Disposición derrogatoria
Primeira.-Queda derrogada a orde da Consellería da Presidencia e Administración Pública do 4 de abril de 1990.
Segunda.-Quedan derrogadas cantas disposicións de igual ou inferior rango se opoñan ó establecido nesta orde.
Disposición derradeira
A presente orde entrará en vigor o mesmo día da súa publicación no DOG.
Santiago de Compostela, 22 de febreiro de 1999.
Jaime Pita Varela
Conselleiro da Presidencia e Administración
Pública